钦定古今图书集成/理学汇编/文学典/第236卷 > 《吴兢乐府古题要解》 > 《白头吟》
## 钦定古今图书集成/理学汇编/文学典/第236卷 > 《吴兢乐府古题要解》 > 《白头吟》

右：古词：“皑如山上雪，皎若云间月。”又云：“愿得一心人，
白头不相离。”始言良人有两意，故来与之相决绝。次
言别于沟水之上，叙其本情；终言男儿当重意气，何
用于钱刀也。一说司马相如将聘茂陵人女为妾，文
君作《白头吟》以自绝，相如乃止。若宋鲍照“直如朱丝
绳”，陈张正见“平生怀直道”，唐虞世南“叶如幽径兰”，皆
自伤清直芬馥，而遭铄金点玉之谤。君恩似薄，与古
文近焉。

以上乐府相和歌。按《相和而歌》，并汉世街陌讴谣之词，丝竹更相和，执节者歌之。本一部，魏明帝分为二部，更递夜宿，本十七曲，后为十三曲。今所载之外，复有《气出唱》《精列》《东光引》等三篇。自《短歌行》以下，晋荀勗采择旧词施用，以代汉魏，故其数广焉。